
RAPORT DE SPECIALITATE
privind aprobarea prelungirii duratei Contractului de delegare a gestiunii serviciului public de alimentare cu energie termică în sistem centralizat în Municipiul Timișoara nr. CDE2021-1475/15.10.2021

Având în vedere Referatul de aprobare nr. TMI2023-001403/08.06.2023 al Primarului Municipiului Timişoara şi Proiectul de hotărâre privind aprobarea prelungirii duratei Contractului de delegare a gestiunii serviciului public de alimentare cu energie termică în sistem centralizat în Municipiul Timișoara nr. CDE2021-1475/15.10.2021

Facem următoarele precizări:
În conformitate cu prevederile art. 1 alin. 2 din Legea nr. 51/2006 privind serviciile comunitare de utilități publice, serviciul de utilitate publică este definit ca totalitatea activităţilor reglementate prin acte normative, care asigură satisfacerea nevoilor esenţiale de utilitate şi interes public general cu caracter social ale colectivităţilor locale.
Potrivit aceluiași act normativ alimentarea cu energie termică în sistem centralizat face parte din sfera serviciilor comunitare de utilități publice.
Prin dispozițiile art. 3 alin. (1) din Legea nr. 51/2006 se stabilește că serviciile de utilităţi publice sunt în responsabilitatea autorităţilor administraţiei publice locale, se organizează şi se gestionează potrivit hotărârilor adoptate de autorităţile deliberative ale unităţilor administrativ-teritoriale, în funcţie de gradul de urbanizare, de importanţa economico-socială a localităţilor, de mărimea şi de gradul de dezvoltare ale acestora şi în raport cu infrastructura tehnico-edilitară existentă.
Potrivit art. 3 alin. (2) din Legea nr. 51/2006 în organizarea, funcţionarea şi dezvoltarea serviciilor de utilităţi publice interesul general al colectivităților locale este prioritar, prevederile Legii nr. 51/2006 vizând satisfacerea cât mai completă a cerinţelor utilizatorilor, protejarea intereselor acestora, întărirea coeziunii economico-sociale la nivelul colectivităților locale, precum şi dezvoltarea durabilă a unităţilor administrativ-teritoriale.
Totodată art. 8 alin. (1) din același act normativ stipulează că autorităţile administraţiei publice locale au competenţă exclusivă, în condiţiile legii, în tot ceea ce priveşte înfiinţarea, organizarea, gestionarea şi funcţionarea serviciilor de utilităţi publice, precum şi în ceea ce priveşte crearea, dezvoltarea, modernizarea, reabilitarea şi exploatarea bunurilor proprietate publică sau privată a unităţilor administrativ-teritoriale care compun sistemele de utilităţi publice.
Prin dispozițiile art. 8 alin. 3 lit. i) din Legea nr. 51/2006 se stabilește că autoritățile publice locale adoptă hotărâri în legătură cu elaborarea şi aprobarea regulamentelor serviciilor, a caietelor de sarcini pe baza regulamentelor-cadru, a caietelor de sarcini-cadru elaborate şi aprobate de autorităţile de reglementare competente.
Conform prevederilor art. 22 alin. (4) din Legea nr. 51/2006, "desfăşurarea activităţilor specifice oricărui serviciu de utilităţi publice, indiferent de forma de gestiune aleasă, se realizează pe baza unui regulament al serviciului şi a unui caiet de sarcini, elaborate şi aprobate de autorităţile administraţiei publice locale, în conformitate cu regulamentul-cadru şi cu caietul de sarcini-cadru ale serviciului.”
Consiliul Local al Municipiului Timişoara, prin Hotărârea nr. 353/05.10.2021, a aprobat Studiul de oportunitate, modalitatea de gestiune a serviciului public de alimentare cu energie termică din municipiul Timișoara, Regulamentul Serviciului public de alimentare cu energie termică a Municipiului Timișoara, Caietul de sarcini, precum şi încheierea contractului de delegare a gestiunii serviciului.






Ulterior, în data de 15.10.2021, a fost încheiat cu Compania Locală de Termoficare Colterm S.A. Contractul de delegare a gestiunii serviciului public de alimentare cu energie termică in Municipiul Timișoara nr. CDE2021-1475/15.10.2021. 
Compania Locală de Termoficare COLTERM S.A.- în insolvență este operatorul întregului sistem centralizat de alimentare cu căldură din Municipiul Timișoara - producere, transport, distribuție și furnizare în conformitate cu prevederile Legii nr. 325/2006 a serviciului public de alimentare cu energie termică. 
Compania Locală de Termoficare COLTERM S.A deține următoarele licențe valabile pentru desfășurarea activităţilor de producţie, transport, distribuţie și furnizare de energie termică în sistem centralizat, eliberate de către ANRE:
· Licență pentru producerea de energie termică nr. 597/06.04.2004;
· Licență pentru prestarea serviciului de alimentare centralizată cu energie termică nr. 2317/06.04.2022.
În prezent se află pe rol Dosarul nr. 4657/30/2021/a8,  prin care Administratorul judiciar solicită anularea actelor adiționale la contractele de concesiune nr. 2/170/01.04.2004 și nr. 5/01.03.2006 prin care au fost preluate de către Municipiul Timișoara, bunurile din anexele 1.
Prin adresele nr. 383/07/ITM/2021 din data de 26.05.2023 și nr. 390/07/ITM/2021 din data de 06.06.2023 Consorțiul Alfa&Quantum Consulting S.P.R.L. – Maestro S.P.R.L – Insolvein S.P.R.L. ne aduce la cunoștință voința sa pentru prelungirea Contractului de delegare a gestiunii serviciului public de alimentare cu energie termică  din  Municipiul Timișoara nr. CDE2021-1475/15.10.2021.
Totodată, prin adresa nr. 390/07/ITM/2021 din data de 06.06.2023 Consorțiul Alfa&Quantum Consulting S.P.R.L. – Maestro S.P.R.L – Insolvein S.P.R.L. ne comunică că: “societatea Colterm S.A. este încadrată în categoria infrastructurilor critice naționale (ICN), aceasta aflându-se sub protecția și reglementarea specială asigurată de O.U.G. nr. 98/2010 privind identificarea, desemnarea și protecția infrastructurilor critice. Funcționarea societătii este esențială pentru menținerea funcțiilor vitale ale societății, a  sănătății, siguranței, securității, bunăstării sociale ori economice a persoanelor și a cărui perturbare sau distrugere ar avea un impact semnificativ la nivel național ca urmare a incapacității de a menține respectivele funcții.”
Conform prevederilor din Contractul de delegare a gestiunii serviciului public de alimentare cu energie 
termică  din  Municipiul Timișoara nr. CDE2021-1475/15.10.2021: 
[bookmark: _Hlk83636319]„Art. 6.1. Prezentul Contract intră în vigoare la data semnării sale și este valabil până la data de 30.06.2023. Durata Contractului se va prelungi automat până la o durată de maxim 5 ani de la data intrării în vigoare a Contractului în măsura în care Contractul respectă cerințele legislației privind ajutorul de stat, în vigoare ulterior datei de 30.06.2023, cu excepția cazului în care Autoritatea Contractantă notifică Operatorului decizia Autorității Contractante de a nu mai fi prelungit Contractul după data de 30.06.2023. În acest sens, Autoritatea Contractantă va efectua o analiză / evaluare a compatibilității prezentului Contract cu legislația privind ajutorul de stat în vigoare, cu cel puțin 60 zile înainte de data de 30.06.2023. Această analiză/evaluare va fi actualizată dacă până la data de 30.06.2023 intervine vreo modificare legislativă relevantă. Pentru claritate, în măsura în care concluzia analizei / evaluării menționate este în sensul că prezentul Contract nu este compatibil cu legislația privind ajutorul de stat în vigoare, Contractul va înceta de drept, fără a fi necesară vreo formalitate suplimentară, la data de 30.06.2023.
Art. 6.2. Părțile pot conveni asupra prelungirii duratei Contractului cu respectarea regulilor privind ajutorul de stat și a oricăror reglementări legale aplicabile la data prelungirii.”
Luând în considerare intenția Municipiului Timișoara de a furniza în continuare serviciul public de alimentare cu energie termică în condiții de eficiență energetică și financiară, precum și faptul că operatorul Compania Locală de Termoficare Colterm S.A. este în insolvență și prin urmare nu poate dispune de finanțări și realiza astfel investițiile necesare pentru creșterea performanței sistemului centralizat de termoficare.
Având în vedere că potrivit datelor din fișele de fundamentare a prețurilor locale la energia termică produsă centralizat luate în calcul la aprobarea prețurilor/tarifelor locale rezultă că activitatea de producere energie termică este pe profit, iar activitățile de transport și distribuție sunt ambele pe pierderi.
De exemplu:	
· pentru prețul/tariful aprobat prin HCL nr. 507/23.12.2021 din fișele de fundamentare a prețurilor rezultă că activitatea de producere energie termică este pe profit: CET Centru +10.154.831 lei, iar activitățile de transport și distribuție sunt ambele pe pierderi: transport -37.442.907 lei, respectiv distribuție: -36.376.070 lei.
· [bookmark: _Hlk136298566]pentru ultimul preț/tarif aprobat prin HCL nr. 637/15.12.2022 din fișele de fundamentare a prețurilor rezultă că activitatea de producere energie termică este pe profit: CET Centru +4.797.069 lei, iar activitățile de transport și distribuție sunt ambele pe pierderi: transport -30.393.449 lei, respectiv distribuție: -49.592.118 lei.
Prin prisma avantajelor/dezavantajelor opțiunilor analizate, considerăm că pentru următoarea perioadă este oportună prelungirea Contractului de delegare a gestiunii serviciului public de alimentare cu energie termică  din  Municipiul Timișoara nr. CDE2021-1475/15.10.2021 pe o perioadă de 3 ani, respectiv până la data de 30.06.2026, pentru prestarea serviciului de producere a energiei termice în sistem centralizat și până în data de 01.06.2024 pentru prestarea serviciului de transport, distribuție și furnizare a energiei termice în sistem centralizat,  cu observația respectării legislației privind ajutorul de stat.
Potrivit prevederilor art. 8 și art. 9 din Anexa la Ordinul nr. 1.121/1.075/2014:
“Articolul 8: Cuantumul alocărilor de ajutor de stat sub forma compensării nu va depăşi suma necesară acoperirii totale a costurilor nete suportate pentru îndeplinirea obligaţiei de serviciu public, inclusiv un profit rezonabil.
Articolul 9: Cuantumul compensării include toate avantajele acordate de stat din resurse ale statului, ale unităţilor administrativ-teritoriale sau ale altor organisme care administrează surse ale statului ori ale colectivităţilor locale, indiferent de forma acestora.”
Totodată articolul 23 alin. (1) - (3) din același act normativ stipulează că:
„(1) Prezenta schemă se aplică operatorilor economici care îndeplinesc cumulativ următoarele condiţii:
a) compensaţia de care beneficiază pentru obligaţia de serviciu public nu depăşeşte valoarea anuală de 15 milioane euro, echivalent în lei;
b) perioada pentru care le-a fost încredinţată prestarea serviciului de interes economic general, respectiv producere, transport, distribuţie şi furnizare de energie termică pentru populaţie, nu depăşeşte 10 ani.
(2) În scopul determinării pragurilor menţionate la alin. (1), echivalentul în lei se calculează la cursul de schimb mediu anual, comunicat de Banca Naţională a României, valabil pentru fiecare exerciţiu financiar. 
 (3) În cazul în care valoarea compensaţiei variază pe durata de valabilitate a actului de atribuire a serviciului public, valoarea anuală se calculează ca medie a sumelor anuale reprezentând compensaţia preconizată a fi acordată pe durata de valabilitate a actului de atribuire.”
După data de 01.06.2024 este luată în calcul opțiunea separării activității de producție a agentului termic de activitatea de transport, distribuție și furnizare, prin înființarea unui serviciu public de interes local, specializat, cu personalitate juridică, înfiinţat şi organizat în subordinea consiliului local pentru prestarea serviciului de transport, distribuție și furnizare a energiei termice în sistem centralizat. Această opțiune reprezintă un avantaj din punctul de vedere al accesării fondurilor nerambursabile, nefiind condiționate de plafonul impus de schema privind ajutorul de stat.

Având în vedere cele menționate anterior, supunem dezbaterii și aprobării Consiliului Local proiectul de hotărâre privind aprobarea prelungirii duratei Contractului de delegare a gestiunii serviciului public de alimentare cu energie termică în sistem centralizat în Municipiul Timișoara nr. CDE2021-1475/15.10.2021.





	Director General,                                                                    Șef Serviciu,

	Mihai Florescu                                                                       Lucian Buda

